《禹庙四十韵》
明代·李达

九鼎皇舆建，三灵帝力匡。要荒图物急，岳牧贡金忙。

开泰除魑魅，收功作纪纲。夔皋扶日月，益稷致囷仓。

昨者灾频降，黄熊罪益彰。旻天号殛羽，金简觅多方。

原陆龙蛇起，田园稼穑荒。逆行真泛滥，迁次更仓皇。

木杪为巢住，云端筑窟藏。每嗟昏垫苦，久怯浪涛狂。

四载乘须早，经年室并忘。新婚唯癸甲，旧绩自岐梁。

有子呱呱泣，滔天俋俋防。履遗无暇顾，衣薄有何妨？

腓胈凋将尽，躬胝冻欲僵。偏枯留跛足，怪石弃馀粮。

洚水中流柱，玄圭庶事康。苍生鱼已免，乱国项犹强。

逆命苗顽叛，遗弓帝子伤。苍梧愁泣舜，桂水咽通湘。

毅魄何人继？灵旗竟日翔。修文干羽舞，仗钺股肱良。

异类终怀德，劳谦始制刚。戈鋋从废置，妖孽自销亡。

力战非吾事，推诚是所长。危微心见道，勇猛志垂裳。

开辟回天地，朝宗拱庙堂。万邦供鸟兽，九译献琳琅。

鴂舌欣相戴，雕题喜未央。今来遗庙内，再拜故陵傍。

窆石穿虽断，梅梁抚尚香。湖光围越绝，鸟影度秦望。

偃蹇经霜柏，檀栾映雪篁。岚漪交错碧，屐笠探寻凉。

伏腊舟车集，馨香俎豆尝。冕旒纷飒沓，旌旆下焜煌。

咫尺天威近，千年宝历昌。华勋高北极，圣德起西羌。

操耜开先代，留谟与后王。还将岣嵝碣，长立越人乡。

作者简介：明凤阳定远人。永乐初以都指挥使镇守洮州，七年率兵攻西宁。进都督佥事。在镇四十年，为各族军民所畏服。正统中致仕。